Oululainen Samuli Piippo on harjoitellut jousiammuntaa vasta kuusi vuotta. Haave olympialaisista tulee todeksi Riossa, jossa hän edustaa Suomea, ainoana miehenä. Kisakuntoon pääsemiseksi vetoapua antavat ympärillä inisevät hyttyset.

Jousiampuja Samuli Piippo on juuri saapunut maailmancupin kisoista Turkista, ja on nyt treenilomalla valmistautuen Rion kesäolympialaisiin. Hieman yllättäen hän lunasti paikan kisajoukkueesta onnistuttuaan olympiakarsintaturnauksessa Nottinghamissa toukokuun lopussa.

Piippo innostui lajista tosissaan vasta kuusi vuotta. Sitä ennen hän oli harrastanut lajia opiskeluaikoina.

Samuli Piippo Edustaa Suomea jousiammunnassa Rion kesäolympialaisissa

Asuu Oulussa

Syntynyt vuonna 1980

Harrastanut lajia tosimielellä kuusi vuotta

Ampuu tähtäinjousella

Oikeakätinen

– Työpaikan virkistysillassa Oulun jousimiehet järjestivät mahdollisuuden kokeilla jousiammuntaa. Siitä tajusin, että tämähän on oikeastaan mukavaa ja miksi minä oikein jätin tämän silloin.

Heti alusta asti Piipolle oli selvää tähdätä kilpailuihin.

– Menestystä on tullut kotimaassa ja nyt ulkomaillakin. Pari vuotta sitten rupesi pääkopassa syttymään ajatus, että voisi oikeasti olla mahdollista päästä Rion kisoihin.

Piipon mielestä nopeasti tullut menestys kertoo siitä, että lajiin on helppo päästä mukaan.

– Suomesssa on muitakin ampujia, jotka löytävät hyvän tason, vaikka eivät ole kauhean kauan ampuneet.

Maailmanhuipulle on vielä matkaa

Ensimmäisiin olympiakisoihinsa valmistautuva Piippo pitää tavoitteensa realistisina.

– Maailmantaso on todella kova. Mitaleille pääseminen vaatisi aika monta ihmettä. Realistinen tavoite on pyrkiä kuudentoista parhaan joukkoon.

Hyttynen kun inisee korvassa, se harjaannuttaa keskittymään. Samuli Piippo

Ennen kisakoneeseen nousua mies harjoittelee ulkoradalla Oulun Hietasaaressa. Tavoitteena on saada suoritus lähtemään lihasmuistista.

Suomen kesässä hyttyset tuovat odottamatonta hyötyä harjoitteluun.

– Ammuntaan pitää pystyä keskittymään täydellisesti. Hyttynen kun inisee korvassa, se harjaannuttaa keskittymään siihen, mitä on tekemässä.

Oululainen Piippo on Rion kisoissa ainoa miespuolinen jousiampuja Suomesta. Kisakaupunkiin hän matkustaa heinäkuun lopussa. Naistensarjassa jousiammunnassa kilpailee Taru Kuoppa.